kardosdrur/scandi-wiki huggingface dataset:
Virginiahjort

Virginiahjort, også kaldet hvidhalet hjort, (Odocoileus virginianus) er et af de større medlemmer af hjortefamilien. Bukken (handyret) kan blive op til 140 kg, mens hinden (hundyret) kan veje op til 115 kg. Kalven har lyse pletter i den rødbrune pels. Fælles for alle virginiahjorte er en markant mælkehvid hale, som rejser sig, når hjorten bliver skræmt, og som bruges til at advare andre dyr i flokken.

Adfærd 

Virginiahjorten har udmærket syn, hørelse og lugtesans og kan udmærket opdage, hvis der er mennesker eller andre fjender i nærheden. Selv når den spiser, er den på vagt og tager ofte små pauser for at kigge sig omkring. Når en virginiahjort opdager, at der er fare på færde, løfter den hovedet og stirrer i den retning, hvor faren befinder sig. Samtidig skærpes høre- og lugtesansen for at opfange mistænkelige signaler.

Virginiahjorten er mest et natdyr, men man kan møde den døgnet rundt. Den spiser som regel tidligt om morgenen eller ved solnedgang. Om vinteren danner virginiahjortene nogle gange enorme flokke på over hundrede dyr.

Føde 
I lighed med andre hjorte lever virginiahjorten af græs og løvtræsblade, som den supplerer med frugter, urter og blomster. Føden varierer markant efter årstiden, og om vinteren, hvor føden er knap, bruger den betydeligt mere energi, end den indtager. Dermed taber den i vægt, men i lighed med andre hjorte kan den tåle en nedsat fødeindtagelse om vinteren

Forplantning 
Hinden bliver kønsmoden efter et år, mens bukken ikke er kønsmoden før tidligst efter fire år. Parringen sker sent på efteråret, og hinden går drægtig i 6½ måned. Antallet af kalve øges med hindens alder: Som førstegangskælvende får den som regel kun én kalv, mens ældre hinder kan få op til tre kalve.

Kalvene holder sig i de første uger inden for et lille område med tæt vegetation, selv om de både kan stå og gå. De holder sig til deres mødre i et til to år.

Udbredelse 
Virginiahjorten findes vildt over store dele af Amerika. Den findes i hele USA og det sydlige Canada og helt ned til Peru og Brasilien. Den er i de senere år også med held indført i Finland og New Zealand.

Hjorten var i en periode næsten udryddet i Nordamerika, men efter regulering af jagten er arten igen vokset i antal. Blandt dens naturlige fjender er pumaen, og man regner med, at helt op til 3/4 af en pumas føde er virginiahjorte.

Eksterne henvisninger 

Hjorte
Niels Munk Plum

Niels Munk Plum er navnet på flere personer:

 Niels Munk Plum (1803-1865) – dansk sognepræst
 Niels Munk Plum (1841-1905) – dansk storkøbmand
 Niels Munk Plum (maler) (1878-1959) – dansk maler
 Niels Munk Plum (biskop) (1880-1957) – dansk teolog, professor og biskop
 Niels Munk Plum (1882-1942) – dansk civilingeniør, far til
 Niels Munk Plum (modstandsmand) (1911-1986) – dansk civilingeniør, modstandsmand og venstrefløjsaktivist
Putins kys

Putins kys er en dokumentarfilm af Lise Birk Pedersen om den nationalistiske ungdomsbevægelse Nashi fra Rusland. Nashi støtter Vladimir Putins styre og er oprettet på opfordring af højtstående personer i Vladimir Putins styre. Filmen forholder sig stærkt kritisk til Nashi og partiet Det Forenede Rusland. Den havde dansk premiere i Grand biografen den 18. januar 2012.

Handling 
Putin's Kiss er en dramatisk og indsigtsfuld dokumentarfilm om unge mennesker i Rusland, der opfører sig på en måde, som kan give associationer til Tyskland i trediverne. Filmen er tænkt som en følgedokumentarfilm om den 19-årige Marsha, der arbejder sig op i den politiske elite i Rusland gennem ungdomsorganisationen Nashi, som er støttet direkte fra Kreml. Undervejs i optagelserne blev Marsha imidlertid mindre tilgængelig for instruktøren og det viste sig, at det var fordi hun i virkeligheden begyndte at tvivle på det politiske projekt hun var en del af. Historien fortælles derfor nu af den unge Putin-kritiske journalist Oleg Kashin. Marsha og Olegs historie væves smukt sammen i et venskab, men også i et dramatisk sammenstød, hvor Oleg næsten bliver slået ihjel af nogle af de mere ekstreme Nashi-tilhængere.

Referencer

Eksterne henvisninger 
 

Dokumentarfilm fra Danmark
Danske film fra 2012
Bodilprisen for bedste dokumentar/kortfilm
Film fra Danmark (administrationskategori)
Russiske film fra 2012
Christian Caroc

Christian Alexander Caroc (født 23. november 1823 i København, død 9. juni 1910 smst) var en dansk departementschef, bror til Carl Caroc.

Han blev 1841 student fra Borgerdydskolen på Christianshavn, 1850 juridisk kandidat, var fra juni samme år til april 1851 konstitueret som regnskabsfører i Hæren, blev derefter i 1851 assistent under bestyrelsen for de militære underklassers pensionering og invalideforsørgelsen, beskikkedes 1855 til kancellist i Pensionskontoret, 1857 til fuldmægtig i Finansministeriets sekretariat, 1858 til chef for Pensionskontoret, 1873 til chef for Finansministeriets 1. departement, 1876 tillige til chef for Koloniernes Centralbestyrelse, blev konferensråd 1898, Ridder af Dannebrog 1862, Dannebrogsmand 1875, 1877 Kommandør af Dannebrogs 2. og 1880 af dens 1. grad.

Som departementschef under J.B.S. Estrups regering var han en betydelig arbejdskraft i administrationen, men hans stærkt bureaukratiske holdning skabte vanskeligheder efter Hugo Egmont Hørrings overtagelse af regeringen 1894, og Caroc afgik derfor 1898.

Kilder 
 Georg Kringelbach, "Christian Caroc", i: C.F. Bricka (red.), Dansk Biografisk Lexikon, København: Gyldendal 1887-1905.

Departementschefer i Finansministeriet
Personer i Dansk Biografisk Leksikon
Jurister fra Danmark
Kommandører af 1. grad af Dannebrog
Personer fra København
Danskere i 1800-tallet
Danskere i 1900-tallet
Personer i Kraks Blå Bog (afdøde)
Konferensråder fra Danmark
Studenter fra Københavns Åbne Gymnasium
Mesodinium chamaeleon

Mesodinium chamaeleon er en ciliat med en usædvanlig livsform, der kombinerer aspekter af både dyre- og planteriget.

Organismen blev opdaget af en dansk forsker i bunden af Nivå Bugt ved Øresundskysten i Nordsjælland. Den er grøn og har en levetid på et par måneder. Organismen kan kun ses gennem et mikroskop og det er endnu ikke lykkedes at få den til at gro i et laboratorium.

Det specielle ved organismen er at den får sin energi ved at spise andre organismer, samt ved fotosyntese. Dets primære føde er planter, der indeholder grønkorn. Beskrivelsen af organismen er blevet offentliggjort i The Journal of Eukaryotic Microbiology.

Kilder/referencer

Se også 
 Mesodinium rubrum

Eksterne henvisninger 
 Mesodium chamaeleon på Encyclopedia of Life 
 
 

Planter
Dyr
Ciliophora
Chess Records

Chess Records er et pladeselskab i Chicago, etableret og ejet af Leonard Chess med kunstnere som Muddy Waters, Little Walter, Howlin Wolf, Chuck Berry, Willie Dixon og Etta James. Pladestudiet er af høj lydkvalitet og blandt pionererne indenfor blues og udviklingen af rock'n roll specielt med afroamerikanske dygtige kunstnere.

Filmen Cadillac Records af Darnell Martin, Sony 2008, beskriver historien.

Pladeselskaber fra USA
Sauce velouté

Sauce velouté () er en sauce fra det franske køkken. 

Den, sauceespagnole, tomatsauce, béchamel og mayonaise (ofte fejlfortolket som hollandaise) er de fem grundsaucer i det franske køkken defineret af den franske kok Auguste Escoffier i det 19. århundrede. Velouté er fransk for 'fløjlsagtig'.

Sauce velouté fremstilles af en let fond (kødet er ikke stegt) på eksempelvis kylling eller fisk, der jævnes med en lys roux. Ingredienserne i en velouté er samme vægt smør og mel - og fond krydret efter behov. Saucen navngives ofte efter den fond, der er benyttet: fx kyllingvelouté.

Eksempler 

 allemande
 champignonsauce
 peberrodsssauce
 paprikasauce
 karrysauce
 fiske- eller skaldyrssauce som hummersauce og rejesauce

Referencer 

Mad fra Frankrig
Sovse
The Open Championship 1882

The Open Championship 1882 var en golfturnering afholdt på St Andrews Links i St Andrews, Skotland i 1882 og arrangeret i fællesskab af Prestwick Golf Club, Royal and Ancient Golf Club of St Andrews og Honourable Company of Edinburgh Golfers. Turneringen var den 22. udgave af The Open Championship, og det var fjerde gang at St Andrews Links lagde græs til mesterskabet. 40 spillere, 30 professionelle og 10 amatører, deltog i turneringen, som blev afviklet som en slagspilsturnering over 36 huller.

Mesterskabet blev vundet af den forsvarende mester Bob Ferguson, som dermed vandt titlen for tredje gang, med tre slags forspring til Willie Fernie. Ferguson havde tidligere vundet turneringen de to foregående sæsoner, 1880 og 1881, og han blev dermed den tredje spiller, efter Tom Morris, Jr. og Jamie Anderson, der vandt mesterskabet tre år i træk.

Bedste amatør blev Fitz Boothby på tredjepladsen, som dermed tangerede William Dolemans rekord fra 1872 som bedst placerede amatør.

Resultater

Kilder / eksterne henvisninger 
OpenGolf.com – Previous Opens – St Andrews 1882
Antique Golf Clubs from Scotland – Open Championship – 1882: St Andrews

Noter 

1882
Sport i 1882
Pål Bye

Pål Bye (født 21. maj 1946 i Oslo) er en tidligere norsk håndboldmålmand som deltog under Sommer-OL 1972.

Han blev født i Oslo og repræsenterede klubben Oppsal IF. I 1972 var han en del af norges håndboldlandshold som kom på en 9.- plads i den olympiske turnering. Han spillede i fire kampe. Han spillede i alt 150 kampe for Norge mellem 1965 og 1980.

Kilder 

Håndboldspillere fra Norge
Personer fra Oslo
Olympiske håndboldspillere fra Norge
Håndboldspillere ved sommer-OL 1972
Håndboldspillere fra Oppsal IF
Stop Online Piracy Act

”Stop Online Piracy Act” ofte kaldet Sopa eller SOPA, er et lovforslag (Bill 3261), der blev introduceret i Repræsentanternes Hus den 26. oktober 2011.

Sammen med Senatet udgør Repræsentanternes Hus USA's lovgivende forsamling, Kongressen.

Lovforslaget blev fremsat af Lamar Seeligson Smith, formand for Repræsentanternes Hus’ juridiske komite, og blev bakket op af tværpolitisk gruppe bestående af 12 andre medlemmer af Repræsentanternes Hus.

Lovforslaget lagde op til at udvide myndigheders og rettighedshaveres beføjelser til at gribe ind overfor online deling af – og handel med – ophavsretligtretligt beskyttede værker og forfalskede produkter.

Lovforslaget blev efter protester, herunder protester fra den amerikanske IT-industri, udskudt på ubestemt tid og støttes ikke af præsidenten.

Kritik 

Kritikere hævdede, at selvom SOPA efter sit indhold kun regulerer copyrightovertrædelser, så ville en vedtagelse af lovforslaget også kunne få betydning for en del online sider, herunder Facebook, YouTube, Twitter og Wikipedia med flere.

Mange webportaler demonstrerede mod SOPA, f.eks. lukkede den engelske Wikipedia i 24 timer den 18. januar 2012 i protest.

Eksterne henvisninger 

 USA – 112th CONGRESS, 1st Session – Bill 3261 

Internetaktivisme
USA's politik
Immaterialret
Lagos (Portugal)

Lagos er en mindre by på omkring 17.500 indbyggere, som ligger på den sydlige del af Algarvekysten i Portugal, nær den lidt større by Portimão. Lagos er den sydligste by i Portugal.

Portugiserne var opdagelsesrejsende i det 15. århundrede, og dengang havde Lagos stor betydning som udgangspunkt for togterne.

Lagos var velhavende indtil 1755, hvor naturkatastrofer i form af tsunami og jordskælv bevirkede, at mange bygninger faldt sammen. Dog er det lykkedes at bevare flere bygningsværker og slotte fra det 17. århundrede.

Lagos har meget indflydelse fra maurisk stil og fra renæssancen, lige fra byens fæstning til overfloden af kirker, som f.eks. den middelalderlige São João Hermitage, Santa Maria of Misericrida fra det 16. århundrede, Santo Antnio i barok stil og São Sebastião fra det 17. århundrede.

Lagos er en af de mest besøgte byer i Portugal og tilbyder mange surfing-muligheder. Algave-kysten anses for at være ideel til denne sport.

Der er flere strande i nærheden af Lagos, især Meia Praia og Dona Anna ligger meget tæt på byen og Marinaen.

Byer i Algarve
Lessor

Lessor Group er leverandør af it-løsninger til håndtering af løn, tidsregistrering, HR og vagtplanlægning til små og store virksomheder. Udover selskaberne Lessor A/S og Lessor GmbH består Lessor Group også af Danske Lønsystemer A/S, som står bag det online lønsystem Danløn. 

Lessor blev stiftet i 1972 af William Fich, der fungerede som direktør frem til 1992. Indtil 2016 var Lessor ejet af familien Fich.

I 2016 blev Lessor Group opkøbt af kapitalfonden Axcel, som allerede solgte Lessor Group videre til det amerikanske firma Paychex inc. i marts 2018. 

Lessor havde i 2018 130 medarbejdere (mod 106 medarbejdere i 2017). I 2014 var firmaets samlede omsætning 124,9 millioner kroner. Frem til 2017 steg omsætningen til ca. 170 millioner kroner. Firmaet har leveret løsninger til over 50.000 virksomhedskunder, heraf de godt 45.000 i Danmark. Lessors kunder er hovedsagligt private, men Lessor har også i et mindre omfang offentlige kunder. I 2015 havde firmaet 47 offentlige kunder og Lessors markedsandel for lønsystemer til offentlige kunder i Danmark blev samme år vurderet til at ligge mellem 0-5%. 

Peter Colsted var fra 2016-2019 administrerende direktør for hele Lessor Group. I december 2019 overtog Henrik Basso Reichsthaler Møller posten som administrerende direktør.

I 2006 modtog virksomheden Realkredit Danmarks Kloge m2 pris for de klimatiltag, der var anvendt på Lessors hovedkontor i Allerød.

Referencer

Eksterne henvisninger 
Officiel hjemmeside

Softwarevirksomheder i Danmark
Danske virksomheder etableret i 1972
Portimão

Portimão er en by i Portugal, der ligger mod vest i den sydlige portugisiske kystregion Algarve, hvor floden Arade munder ud i Atlanterhavet. Portimão er blandt de største byer på sydkysten.

Referencer 
 

Byer i Algarve
Trendsales

Trendsales er en internetside, der formidler køb af nyt og brugt tøj, samt diverse el-artikler, brugskunst o.l. Den blev grundlagt af Bo Eriksen og Martin Falslev Andersen i 2002.

I 2005 købte Freeway 50% af ejerskabet for 62.500 kroner. I 2010 solgte Freeway deres ejerskab for ca. 100 mio. kr. I 2014 selskabet solgt til den schweiziske medievirksomhed Tamedia for ca. 350 mio. kr.

I 2017 fusionerede Trendsales med en anden netmarkedsplads, Tradono. Fra 2019 var det alene Trendsales brandet der fortsatte, men på Tradonos teknologi.

Referencer

Eksterne henvisninger 
 

Netmarkedspladser
Netbutikker i Danmark
Danske virksomheder etableret i 2002
Center for Geogenetik

Center for Geogenetik er et dansk center for geogenetik, der blev oprettet 7. september 2010. Centret er verdens første af sin slags. I spidsen for projektet står Eske Willerslev.

Arbejdsområder 
Centret for geogenetik forsker i oldtidens DNA og har bevæget sig fra at hente "korte" fragmenter af DNA fra knogler til store studier af oldtidens befolkning. Centret huser et tværfagligt team bestående af bl.a. molekylærbiologer, geologer og arkæologer. Ved hjælp af nye metoder og adgang til meget unikke prøver tager teamet fat på nogle af de mest debatterede videnskabeligge emner i de seneste årtier.

Molekylærbiologerne kigger på gammel DNA – hentet fra bl.a. kvartærzoologernes samlinger. Geologerne ser på, hvordan klimaet har formet landskabet og arkæologerne putter en historisk ramme omkring det hele. Fra hver sit udgangspunkt forsker og fortæller videnskabsfolkene fra centret tilsammen de store fælles historier. Det er historier om livets udvikling og afvikling indenfor de sidste hundrede tusinde år.

Nøgleordene for deres arbejde er fossilt DNA, masseuddøen, klimaforandringer og menneskets indvandringer. Centret for geogenetiks team vil gerne komme gamle myter til livs – og komme med bedre forklaringer på nogle af de helt store spørgsmål i menneskets og dyrenes udvikling.

Forskning 
Noget af det nyere forskning omhandler mammut-DNA. Forskerne har genskabt ødelagt mammut-DNA. Dette vil over en længere tidshorisont eventuelt kunne føre til genskabelsen af mammutten.

Centrets forskere udvikler konstant de molekylærbiologiske analysemetoder. Det åbner for at undersøge nye problemstillinger som at finde en vaccine mod cancer-virus. Eller at følge majsplantens udvikling fra naturplante til afgrøde.

Noter

Eksterne henvisninger 
 Geogenetik – Københavns Universitet 

Forskningsinstitutioner i Danmark
Bums

Bums har flere betydninger:
 Bums (akne)
 Et nedsættende ord for vagabond.

Se også 
 Skibums
Fiksering (psykiatri)

Fiksering af patienter er længe blevet brugt indenfor psykiatri, som et redskab til at berolige patienter, og til at undgå at patienten gør skade på sig selv eller andre. Ordet fiksering kommer fra det latinske udsagns ord fixare og betyder "fastholdelse". I psykiatrisk brug dækker betegnelsen over teknikker der begrænser patienters bevægefrihed ved at fastspænde eller lænke dem til ikke flytbare genstande så som senge, stole eller vægge. Fastbundet med bælte med tilhørende lås sættes patienten fast i en stol eller seng. I svære tilfælde er også både arm – og fodremme med til at fiksere patienten fuldkommen. Fiksering kan forekomme i kortere perioder af få timer eller længere perioder indtil dage eller uger, endda måneder. Før udviklingen af klinisk og medicinsk psykologi var fysisk tvang og frihedsberøvelse den mest anvendte form for behandling af mange psykiatriske patienter. Meget forskning har imidlertid vist at fiksering er traumatisk for patienten og kan gøre mere skade end gavn. I moderne tid har de fleste lande foranstaltet regler for hvordan psykiatriske afdelinger må administrere fiksering af deres patienter.

I Danmark kræver fiksering lægelig beslutning i henhold til Lov om frihedsberøvelse og anden tvang i psykiatrien Psykiatriloven. I Dansk lovgivning skelnes der mellem bæltefiksering og beskyttelsesfiksering. Bæltefiksering må kun ske for at forhindre at patienten skader sig selv eller andre, groft forulemper medpatienter eller udøver betydeligt hærværk. Beskyttelsesfiksering må bruges til at beskytte patienter der er urolige eller forvirrede og derfor kan risikere at skade sig selv, f.eks. ved at falde ud af sengen. Arten og varigheden af tvangsforanstaltningen skal noteres i patientens journal og i en særlig tvangsprotokol. Klager over fiksering behandles i særlige psykiatriske patientklagenævn.

Dansk psykiatrisk praksis er ofte blevet kritiseret for at bruge tvangsfiksering for ofte, uden tilstrækkelig grund, og i for lange perioder. Grunde til at fiksering bruges oftere end nødvendigt kan være mangel på personale, mangel på effektive medicinske løsninger, manglende evner til konflikt håndtering hos personalet, eller simpelthen mangel på indsigt i skadevirkningerne.

Kilder 

Psykiatri
Frihedsberøvelse
Fiksering

Fiksering har flere betydninger:

 Fiksering (film) – kemisk proces som ved hjælp af fiksersalt fastholder et fremkaldt billede i en film.
 Fiksering (psykiatri)
Dødsårsag

En dødsårsag er den årsag, som direkte forårsager et menneskes død. Dødsårsagen skal angives på den dødsattest, der udarbejdes af en læge ved dødsfald. Dødsårsagen indgår i sundhedsstyrelsens statistikker.

Dødsårsag er ikke synonymt med dødsmåde. Et hjertestop kan medføre døden, men selve hjertestoppet anses som en dødsmåde (måden afdøde døde på), hvorimod årsagen til hjertestoppet (eksempelvis forkalkning af kranspulsåren) anses som dødsårsagen.

Herunder er de fire hyppigste dødsårsager i Danmark angivet.

Hjerte-Karsygdomme 
Ifølge Helsenyt  og Sundhedsstyrelsens oplysninger , udgør hjerte-karsygdomme den hyppigste dødsårsag i Danmark, hvor hjertekransåresygdom (blodprop i hjertet) igen tegner sig for den største andel. Hjerte-karsygdommene tegner sig for 24.000 årlige dødsfald, hvoraf mere end 1000 personer dør før deres 65. leveår.

Kræftsygdomme 
Næststørste dødsårsag i Danmark er kræftsygdommene med 30.000 konstaterede kræfttilfælde om året, hvoraf ca. halvdelen dør. Hvor det for kvindernes vedkommende hovedsageligt drejer sig om brystkræft, drejer det sig for mænds vedkommende hovedsageligt om lungekræft.

Rygerlunger 
Den fjerdestørste dødsårsag i Danmark er rygerlunger, som årligt kræver 3.000 dødsfald. Ca. 200.000 danskere lider af rygerlunger, og antallet er i stigning. Der indlægges årligt ca. 15.000 personer i Danmark på grund af Kronisk Obstruktiv Lungelidelse (KOL) .

Referencer

Eksterne links 
 Angivelse af specifikke dødsårsager for danske børn og unge 0-19 år  offentliggjort af Statens Institut for Folkesundhed
 Dødsårsager  som registreret af Danmarks Statistik med fordeling på faggrupper
 Dødsårsag  på Den Store Danske

Årsag
Samfund
Sundhed
Grahams tal

Grahams tal er det tal, der er øvre grænse for løsningen på et bestemt problem i Ramsey-teorien. Tallet er navngivet efter den amerikanske matematiker Ronald Graham. Det er det største tal, der endnu er navngivet. Tallet er ufatteligt meget større end nogle af de andre velkendte store tal, såsom en googol eller en googolplex, og har endnu flere cifre end Skewes' tal og Mosers tal. Det er det største tal, som nogensinde er anvendt seriøst i et matematisk bevis. Den kendte del af universet ville ikke kunne rumme alle cifrene af Grahams tal, om så det var fyldt op med neutroner, der hver indeholdt et ciffer. De sidste ti cifre af Grahams tal er 2464195387.

Bestemte tal
Talteori
Stanislava Hrozenská

Stanislava Hrozenská (født 17. juni 1982) er en tidligere kvindelig professionel tennisspiller fra Slovakiet. 

Stanislava Hrozenská højeste rangering på WTA single rangliste var som nummer 146, hvilket hun opnåede 27. januar 2003. I double er den bedste placering nummer 151, hvilket blev opnået 18. juli 2005.

Eksterne henvisninger 

Tennisspillere fra Slovakiet
Sung-Hee Han

Sung-Hee Han (født 13. november 1990) er en kvindelig professionel tennisspiller fra Sydkorea. 

Sung-Hee Han højeste rangering på WTA single rangliste var som nummer 334, hvilket hun opnåede 14. november 2011. I double er den bedste placering nummer 293, hvilket blev opnået 31. oktober 2011.

Eksterne henvisninger 

Tennisspillere fra Sydkorea
Mi Yoo

Mi Yoo (født 9. maj 1986) er en kvindelig professionel tennisspiller fra Sydkorea.

Mi Yoo højeste rangering på WTA single rangliste var som nummer 317, hvilket hun opnåede 28. maj 2007. I double er den bedste placering nummer 271, hvilket blev opnået 18. juni 2007.

Referencer

Eksterne henvisninger 
 

Tennisspillere fra Sydkorea
Anastasija Myskina

Anastasija Myskina (russisk: Анастасия Андреевна Мыскина  ; født 8. juli 1981 i Moskva, Sovjetunionen) er en tidligere kvindelig professionel tennisspiller fra Rusland.

Anastasija Myskina højeste rangering på WTA single rangliste var som nummer 2, hvilket hun opnåede 13. september 2004. I double er den bedste placering nummer 15, hvilket blev opnået 21. februar 2005.

Eksterne henvisninger 

Tennisspillere fra Rusland
Personer fra Moskva
Secrets That I Never Want to Know (Desperate Housewives)

Secrets That I Never Want to Know er det første afsnit af ottende sæson af tv-serien Desperate Housewives.

Handling 

Carlos mord på hans kone Gabrielles onde stedfar og 'cover-up' af husmødre har vidtrækkende konsekvenser, følelser af skyld begyndte at overvinde alle på forskellige måder. Gabrielle arbejder for at nå ind til Carlos mens hans skyld vejer tungt over ham, og Susan begynder at trække sig tilbage fra hendes venner og familie. Lynette og Tom kæmper med deres opløsende ægteskab og forestående separation, men Tom flytter op i Brees hovedkontor. Og Bree skal være særligt forsigtige omkring hendes nye romantiske interesse, detektiv Chuck Vance. I mellemtiden er en sexet ny nabo, Ben Faulkner, lige flyttet til byen og Renee får hurtigt en stor interrese for ham.

Da episoden slutter, åbner Bree sin postkasse og modtager et genkendeligt brev – nemlig det samme brev som Mary-Alice fik.

Eksterne henvisninger 
 

Afsnit af Desperate Housewives
Boryspil Internationale Lufthavn

Boryspil Internationale Lufthavn , er en international lufthavn i beliggende 6 km vest for Boryspil og 29 km øst for Ukraines hovedstad Kyiv. Lufthavnen er Ukraines største og betjener hovedparten af alle udenrigsflyvning i landet. Boryspil Lufthavn er én ud af tre lufthavne, der betjener området omkring Kyiv. 

Lufthavnen blev indviet i 1959. I 2010 ekspederede Boryspil Lufthavn omkring 6.700.000 passagerer og 100.000 flybevægelser. Den er hovedhub for flyselskabet Ukraine International Airlines.

Eksterne henvisninger 

 Boryspil Internationale Lufthavns officielle hjemmeside    

Lufthavne i Ukraine
Etableret i 1959
Transport i Kyiv